**Klub vojenskej histórie Svoboda** (skr. **KVH Svoboda**) je nezisková, nepolitická, dobrovoľná a kultúrno-spoločenská organizácia, združujúca priaznivcov česko-slovenskej vojenskej histórie. Jedným z hlavných cieľov klubu je hlavne získavanie, sústreďovanie a vyhodnocovanie materiálov o priebehu vojenských operácií na území Slovenska počas II. svetovej vojny, s dôrazom na bojové akcie 1. česko-slovenského armádneho zboru v ZSSR, 1. česko-slovenskej armády na Slovensku, slovenskej armády, Červenej armády a ostatných armád bojujúcich na území Slovenska a takisto aj o pôsobení česko-slovenskej ľudovej armády, Zboru národnej bezpečnosti, Ľudových milícií a ďalších ozbrojených zložiek na území Česka a Slovenska.

História
--------

Klub vojenskej histórie Svoboda oficiálne vznikol zaregistrovaním združenia na Ministerstve vnútra Slovenskej republiky v roku 2011. Mnohí členovia klubu však vykonávali vojensko-historickú záujmovú činnosť v rôznych iných združeniach a spolkoch, prípadne samostatne, približne od roku 2004.

Názov klubu
-----------

Klub nesie meno armádneho generála Ludvíka Svobodu, legionára, veliteľa česko-slovenských jednotiek na východnej fronte, neskôr ministra národnej obrany a siedmeho prezidenta Česko-Slovenska. 26. novembra 2016, v deň pripomenutia si narodenia Ludvíka Svobody v jeho rodnom meste Hroznatíne, Klub vojenskej histórie Svoboda získal oficiálne právo byť vojensko-historickým združením pomenovaným po Ludvíkovi Svobodovi od jeho dcéry, pani profesorky Zoe Klusákovej-Svobodovej.

"Klub vojenskej histórie" (Česky: *Klub vojenské historie*) je všeobecný názov organizácií na Slovensku a v Česku, ktorých činnosť je zameraná na prezentovanie histórie a dejín, armádnych jednotiek a vojenských predmetov a/alebo ktoré združujú reenactorov.

Členstvo v klube
----------------

Činnosti KVH Svoboda sú vyvíjané na demokratických princípoch, pri ktorých sa klub riadi zákonmi a platnými právnymi predpismi Slovenskej republiky, ako i štátu v ktorom práve vykonáva svoju činnosť. Klub sa nestotožňuje s ideológiami, ktoré potlačujú základné ľudské práva, slobody a morálne hodnoty a ani ich nepropaguje. Všetci členovia klubu musia spĺňať podmienky určené v stanovách klubu.

Vhodnými predpokladmi člena sú napríklad znalosť histórie, vzťah k armáde, jej fungovaniu, výstroji a zbraniam. Takisto možnosť dodržať stanovený výstrojný štandard, schopnosť zniesť nepohodlie na historických akciách, pozitívny vzťah k prírode a outdoorovým činnostiam.

Práce, publikácie a iné činnosti
--------------------------------

6. október 1944 - Prechod hranice Česko-Slovenska, tak ako ho prežili naši praotcovia
Rozsiahly článok o prechode hraníc Česko-Slovenska jednotkami 1. česko-slovenského armádneho zboru. Článok opisuje niekoľko dôležitých udalostí počas prechodu hranice, 6. októbra 1944.

Dukla 1944 - Multimediálny sprievodca
Spolupráca s Mgr. Miroslavom Klusákom (Společnost Ludvíka Svobody o.s.) na multimediálnom sprievodcovi udalosťami Karpatsko-Duklianskej operácie.

4. prápor úderný
Klub vojenskej histórie Svoboda je jedným zo zakladajúcich klubov spolku 4. prápor úderný, združujúceho viaceré české a slovenské kluby vojenskej histórie, ktorý vznikol pre kvalitné a organizované prezentovanie histórie jednotiek 1. česko-slovenského armádneho zboru. Členovia Klubu vojenskej histórie Svoboda zastávajú niektoré kľúčové pozície v jeho štruktúre.

Pozri aj
--------

* Ludvík Svoboda
* Karpatsko-duklianska operácia

Referencie
----------

1. ↑   *Činnosti klubu - Klub vojenskej histórie Svoboda* [online]. www.kvhsvoboda.sk, [cit. 2017-08-09]. Dostupné online.
2. ↑  AZET.SK. FOTO: Vojaci pred 71 rokmi oslobodili Žilinu. Nemci mali v okolí silné pásma odporu. *aktuality.sk*. Dostupné online [cit. 2017-08-09].
3. ↑   *Jabloničania sťahovali historické delo - Záhorák* [online]. zahorak.sk, [cit. 2017-08-09]. Dostupné online.
4. ↑   Výstupu na Stromíš sa zúčastnili tri stovky turistov • INFOROŽŇAVA - internetové noviny. *INFOROŽŇAVA - internetové noviny*, 2015-01-25. Dostupné online [cit. 2017-08-09].
5. ↑   *Občianske združenie zaregistrované na Ministerstve vnútra Slovenskej republiky dňa 07.10.2011 pod spisovou značkou VVS/1-900/90-382 34.* [online]. www.kvhsvoboda.sk, [cit. 2017-08-09]. Dostupné online.
6. 1 2   *O nás - Klub vojenskej histórie Svoboda* [online]. www.kvhsvoboda.sk, [cit. 2017-08-09]. Dostupné online.
7. ↑   *Členstvo v klube - Klub vojenskej histórie Svoboda* [online].. Dostupné online.
8. ↑   *Dukla 1944 - Prechod hranice Česko-Slovenska, tak ako ho prežili naši praotcovia* [online].. Dostupné online.
9. ↑   *Partneři a sponzoři | Dukla 1944* [online].. Dostupné online. (po česky)

Externé odkazy
--------------

* Oficiálna stránka Klubu vojenskej histórie Svoboda
* "Do Ostravy dorazili vojenští veteráni" TV report